তথ্যবিবরণী নম্বর : ৩৬২

গাজীপুরে অবৈধ ইটভাটার বিরুদ্ধে অভিযান

**৪টি ইটভাটা বন্ধ ও ১৫ লাখ টাকা জরিমানা**

ঢাকা, ১৫ মাঘ (২৯ জানুয়ারি)

আজ প‌রি‌বেশ অধিদপ্তর গাজীপুর জেলার মির্জাপুর এলাকায় বায়ুদূষণ প্রতিরোধে ভ্রাম্যমাণ আদালত পরিচালনা করে। অভিযানে ৪টি অবৈধ ইটভাটার কার্যক্রম বন্ধ করে দেওয়া হয়। ইটভাটাগুলোর মধ্যে তিনটি ইটভাটার মা‌লিক‌দেরকে ৫ লাখ টাকা ক‌রে মোট ১৫ লাখ টাকা জ‌রিমানা করে তা আদায় করা হ‌য়ে‌ছে।

এরমধ্যে (এটিবি) ব্রিকস, রুফিয়া ব্রিকস (আরবিএল), মেসার্স ভাই ভাই ব্রিকস (বিএবি), মেসার্স প্রিন্স হিমেল ব্রিকস (পিএইচবি) কে খননকারী যন্ত্রের সাহায্যে ভেঙে গুঁড়িয়ে দেওয়া হয় ও ফায়ার সার্ভিসের সহায়তায় ভাটার আগুন নিভিয়ে ইটভাটা কার্যক্রম বন্ধ করে দেয়া হয়।

ম‌নিট‌রিং এন্ড এন‌ফোর্স‌মেন্ট উইংয়ের নির্বাহী ম্যা‌জি‌ষ্ট্রেট কাজী তামজীদ আহমেদের নেতৃত্বে পরিবেশ অধিদপ্তর, গাজীপুর জেলা কার্যালয়ের সার্বিক সহযোগিতায় পরিচালিত ভ্রাম্যমাণ আদালত চলাকা‌লে উপ‌স্থিত ছি‌লেন- গাজীপুর প‌রি‌বেশ অধিদপ্ত‌রের উপপ‌রিচালক মোঃ আব্দুস সালাম সরকার, রিসার্চ অফিসার মোঃ আশরাফ উদ্দিন, প‌রিদর্শক শেখ মোজাহীদ ও দিলরুবা আক্তার। উক্ত অভিযানে গাজীপুর ফায়ার সা‌র্ভিস, র‍্যাব-১ ও গাজীপুর মেট্রোপলিটন পু‌লিশ বাহিনীর সদস্যবৃন্দ সহযোগিতা করেন।

ভ্রাম্যমাণ আদালত পরিচালনাকারী নির্বাহী ম্যাজিস্ট্রেট জানান, বায়ুদূষণ রোধে অবৈধ ইটভাটার বিরুদ্ধে এ অভিযান অব্যাহত থাকবে।

#

দীপংকর/নাইচ/রফিকুল/সেলিম/২০২০/২০৪৫ ঘণ্টা

তথ্যবিবরণী নম্বর : ৩৬১

খেলাধুলা নেতত্বের গুণাবলি তৈরি করে

--- প্রাথমিক ও গণশিক্ষা প্রতিমন্ত্রী

রংপুর, ১৫ মাঘ (২৯ জানুয়ারি) :

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, লেখাপড়ার পাশাপাশি খেলাধুলায় অংশগ্রহণ শিশুদের শারীরিক ও মানসিক সুস্থতা রক্ষায় সহায়তা করে। খেলাধুলা শিশুদের মাঝে দেশপ্রেম, ভ্রাতৃত্ব ও নেতৃত্বের গুণাবলি তৈরি করে।

প্রতিমন্ত্রী আজ রংপুরে বঙ্গবন্ধু ও বঙ্গমাতা শেখ ফজিলাতুন্নেছা মুজিব গোল্ডকাপ প্রাথমিক বিদ্যালয় ফুটবল টুর্নামেন্ট ২০১৯ এর রংপুর বিভাগীয় পর্যায়ের ফাইনাল খেলার পুরস্কার বিতরণ অনুষ্ঠানে প্রধান অতিথির বক্তৃতায় এসব কথা বলেন।

রংপুর বিভাগের কমিশনার কেএম তারিকুল ইসলামের সভাপতিত্বে অন্যান্যের মধ্যে বক্তৃতা করেন প্রাথমিক শিক্ষা অধিদপ্তরের মহাপরিচালক মোঃ ফসিউল্লাহ, রংপুর রেঞ্জের ডিআইজি দেবদাস ভট্টাচার্য্য ও রংপুর জেলা প্রশাসক মোঃ আসিব আহসান।

প্রতিমন্ত্রী বলেন, দেশের প্রতিটি বিদ্যালয়ে অমিত সম্ভাবনা আর অদম্য উৎসাহ ও উদ্দীপনা নিয়ে শুরু হওয়া টুর্নামেন্ট দু’টি দেশের সীমানা পেরিয়ে সৌরভ ছড়িয়েছে বিদেশের মাটিতেও। আজকের খুদে খেলোয়াড়রা একদিন বড় হয়ে বিদেশের মাটিতে খেলে দেশের জন্য সুনাম বয়ে আনবে।

খেলা শেষে প্রতিমন্ত্রী দু’টি টুর্নামেন্টের চ্যাম্পিয়ন ও রানার আপ দলের মধ্যে পুরস্কার বিতরণ করেন।

#

রবীন্দ্রনাথ/মাহমুদ/রফিকুল/জয়নুল/২০২০/১৯৪০ঘণ্টা

তথ্যবিবরণী নম্বর : ৩৬০

গুচ্ছগ্রামে নতুন আঙ্গিকে উন্নতমানের বাড়ি নির্মাণ করা হবে

--- ভূমিমন্ত্রী

ঢাকা, ১৫ মাঘ (২৯ জানুয়ারি) :

ভূমিমন্ত্রী সাইফুজ্জামান চৌধুরী বলেছেন, দেশের অর্থনৈতিক উন্নয়নের সাথে সাথে সরকারের দারিদ্র্য বিমোচনে অন্যতম অগ্রাধিকার প্রকল্প গুচ্ছগ্রামে নতুন আঙ্গিকে উন্নতমানের বাড়ি নির্মাণের ব্যবস্থা করা হবে।

মন্ত্রী আজ সচিবালয়ে ভূমি মন্ত্রণালয়ের সম্মেলন কক্ষে অনুষ্ঠিত ২০১৯-২০ অর্থবছরের বার্ষিক উন্নয়ন কর্মসূচি (এডিপি) বাস্তবায়ন অগ্রগতি পর্যালোচনা সভায় এসব কথা বলেন।

মন্ত্রী বলেন, ‘আমার গ্রাম, আমার শহর’ অঙ্গীকারের মাধ্যমে গ্রাম বাংলার ভূ-প্রাকৃতিক বিন্যাস ও নৈসর্গিক বৈচিত্র্য অক্ষুণ্ন রেখে, গ্রামের স্বকীয়তা বজায় রেখে শহরের সকল সুযোগ-সুবিধা গ্রামেই যাতে পাওয়া যায় সে ব্যবস্থা করার উদ্দেশ্যে সরকার কাজ করে যাচ্ছে। এ লক্ষ্যের সাথে সামঞ্জস্য রেখে গুচ্ছগ্রামও নতুন আঙ্গিকে তৈরি করা হবে। তিনি বলেন, গুচ্ছগ্রাম প্রকল্পের মাধ্যমে সমাজের পিছিয়ে পড়া সুবিধাবঞ্চিত ভূমিহীন ও গৃহহীন মানুষকে সর্বাধিক সুবিধা দিয়ে উন্নয়নের মূলধারায় নিয়ে আসার চেষ্টা করছে সরকার।

উল্লেখ্য, ১৯৭২ সালের ২০ ফেব্রুয়ারি জাতির পিতা বঙ্গবন্ধু শেখ মুজিবুর রহমান রামগতি উপজেলা (বর্তমানে লহ্মীপুর জেলার অন্তর্গত) পরিদর্শন করেন। রামগতি উপজেলায় এসে দুর্যোগগ্রস্ত মানুষের পাশাপাশি লকগবাদি পশু রক্ষার জন্য নিজ হাতে মাটি কেটে কিল্লা স্থাপনের কাজ উদ্বোধন করেন এবং চর পোড়াগাছায় গুচ্ছগ্রাম স্থাপনের প্রতিশ্রুতি ব্যক্ত করেন যা পরবর্তীতে বাস্তবায়িত হয়।

উন্নত বাড়ি তৈরির সক্ষমতা যাচাইয়ের জন্যে গুচ্ছগ্রামের প্রকল্প পরিচালককে ভূমিমন্ত্রী নির্দেশ প্রদান করেন। এছাড়া বিভিন্ন প্রকল্প সফলভাবে সম্পন্ন করার ব্যাপারেও মন্ত্রী সভায় উপস্থিত কর্মকর্তাদের তাগাদা দেন।

ভূমি সচিব মোঃ মাক্ছুদুর রহমান পাটওয়ারী, ভূমি সংস্কার বোর্ডের চেয়ারম্যান উম্মুল হাছনা, ভূমি মন্ত্রণালয় ও এর আওতাধীন দপ্তর ও সংস্থার প্রধান, বিভিন্ন প্রকল্পের প্রকল্প পরিচালক-সহ ভূমি মন্ত্রণালয়ের ঊর্ধ্বতন কর্মকর্তারা সভায় উপস্থিত ছিলেন।

#

নাহিয়ান/মাহমুদ/রফিকুল/জয়নুল/২০২০/১৯৩০ঘণ্টা

তথ্যবিবরণী নম্বর : ৩৫৯

**মুজিববর্ষে জনবান্ধব ১০০টি সেবা ডিজিটাইজ করা হবে**

ঢাকা, ১৫ মাঘ (২৯ জানুয়ারি)

তথ্য ও যোগাযোগ প্রতিমন্ত্রী জুনাইদ আহমেদ পলক বলেছেন, Ôমুজিব বর্ষ’ ২০২০ সালের মধ্যে জনবান্ধব ১০০টি সরকারি সেবা ডিজিটাইজ করা হবে। এর সুবিধাভোগী হবেন দেশের ১০ কোটির অধিক মানুষ।

প্রতিমন্ত্রী আজ গৃহায়ন ও গণপূর্ত অধিদপ্তর মিলনায়তনে চার দিনব্যাপী নৌ পরিবহন মন্ত্রণালয়ের Ôডিজিটাল সার্ভিস ডিজাইন ল্যাব’ কর্মশালার সমাপনী অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী দেশের পণ্য পরিবহনের ক্ষেত্রে নৌ পরিবহন খাতের গুরুত্ব তুলে ধরে বলেন, পরিবহন ব্যবস্থায় সময়, অর্থ, অপচয় রোধ ও দুর্নীতিমুক্ত করতে ডিজিটাল ডিজাইন ল্যাব গুরুত্বপূর্ণ ভূমিকা পালন করবে।

পলক বলেন, প্রযুক্তির ব্যবহার বৃদ্ধির মাধ্যমে ডিজিটাল ইকোনমি তৈরি এবং ডাটা ব্যবহার করে সকল কার্যক্রম একই প্ল্যাটফর্মে আনতে কাজ করছে সরকার। নাগরিকদের জন্য প্রয়োজনীয় সকল সেবা ডিজিটাইজ করতে ভেরিফাইএবল ডিজিটাল আইডি, অনলাইন পেমেন্ট সিস্টেম, আইডি ভেরিফিকেশনের জন্য Ôপরিচয় অ্যাপস’ চালু করা হয়েছে। এর মাধ্যমে আমাদের তরুণ প্রজন্মকে সঠিকভাবে কাজে লাগাতে পারলে অর্থনৈতিকভাবে আরো এগিয়ে যাবে দেশ এবং এর মাধ্যমে ডিজিটাল ইকোসিস্টেম গড়ে উঠবে বলে তিনি উল্লেখ করেন।

নৌপরিবহন মন্ত্রণালয়ের সিনিয়র সচিব আব্দুস সামাদের সভাপতিত্বে অনুষ্ঠানে অন্যান্যের মধ্যে বক্তৃতা করেন মন্ত্রিপরিষদ বিভাগের সচিব (সমন্বয় ও সংস্কার) শেখ মুজিবুর রহমান, নৌপরিবহন মন্ত্রণালয়ের অতিরিক্ত সচিব সঞ্জয় কুমার বণিক প্রমুখ।

কর্মশালায় নৌপরিবহন মন্ত্রণালয়ের অধীন ১০টি সংস্থার ৪৫ জন কর্মকর্তা অংশগ্রহণ করেন এবং ৩৭টি সেবা ডিজাইন করা হয়।

#

শহিদুল/নাইচ/রফিকুল/সেলিম/২০২০/১৯০০ ঘণ্টা

তথ্যবিবরণী নম্বর : ৩৫৮

**সরকারি হজ ব্যবস্থাপনা বাড়ানো হচ্ছে**

**-- ধর্ম প্রতিমন্ত্রী**

জামালপুর, ১৫ মাঘ (২৯ জানুয়ারি) :

ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ বলেছেন, সরকার হজ নিয়ে ব্যবসা করে না, আল্লাহর মেহমান হাজি সাহেবদের যথাযথ সেবা দিয়ে থাকে। সরকারি ব্যবস্থাপনায় হজযাত্রীদের নিকট থেকে গৃহীত সমুদয় অর্থ ব্যয় করে তাঁদের সেবা নিশ্চিত করে থাকে। উদ্বৃত্ত থাকলে সে অর্থ হজযাত্রীদের ফেরত দিয়ে দেয়া হয়। হজযাত্রীদের সেবার মান বৃদ্ধির লক্ষ্যে সরকারি ব্যবস্থাপনার হজযাত্রীর সংখ্যা বৃদ্ধির ওপর সরকার গুরুত্ব প্রদান করছে।

প্রতিমন্ত্রী আজ জামালপুর জেলা পরিষদ মিলনায়তনে ইসলামিক ফাউন্ডেশন, জামালপুর জেলা কার্যালয় আয়োজিত সরকারি ব্যবস্থাপনায় হজযাত্রী বৃদ্ধি ও সংগ্রহের লক্ষ্যে জামালপুর জেলার সকল উপজেলা নির্বাহী অফিসার ও ইসলামিক ফাউন্ডেশন ময়মনসিংহ বিভাগে কর্মরত সকল কর্মকর্তাগণের মতবিনিময় সভায় প্রধান অতিথির বক্তব্যে এসব কথা বলেন।

প্রতিমন্ত্রী বলেন, হজ ব্যবস্থাপনায় যে সব দেশ উন্নত সে সব দেশে ৮০ থেকে ৯০ শতাংশ হজযাত্রী সরকারি ব্যবস্থাপনায় গমণ করে থাকে। বাংলাদেশে মাত্র ৫ থেকে ৭ শতাংশ হজযাত্রী সরকারি ব্যবস্থায় হজে গমণ করে থাকে। সরকারি ব্যবস্থায় হজযাত্রীদের অংশগ্রহণ বাড়ানোর জন্য তিনি সরকারি হজ ব্যবস্থাপনার সুযোগ সুবিধার কথা জনগণের নিকট বিস্তারিতভাবে তুলে ধরতে জেলা প্রশাসন, উপজেলা নির্বাহী অফিসার, পুলিশ প্রশাসন, ইসলামিক ফাউন্ডেশনের সর্বস্তরের কর্মকর্তা-কর্মচারী, জনপ্রতিনিধি, সাংবাদিক-সহ সংশ্লিষ্ট সকলের প্রতি অনুরোধ জানান।

জামালপুরের জেলা প্রশাসক মোহাম্মদ এনামুল হকের সভাপতিত্বে অনুষ্ঠিত সভায় বিশেষ অতিথি হিসেবে বক্তব্য রাখেন প্রধানমন্ত্রীর এসডিজি বিষয়ক সাবেক মুখ্য সমন্বয়ক মোঃ আবুল কালাম আজাদ, ধর্ম মন্ত্রণালয়ের অতিরিক্ত সচিব (হজ) এবিএম আমিন উল্লাহ নূরী এবং জামালপুর জেলা পরিষদের চেয়ারম্যান আলহাজ ফারুক আহমেদ চৌধুরী।

#

আনোয়ার/মাহমুদ/রফিকুল/সেলিম/২০২০/১৮৩০ ঘণ্টা

তথ্যবিবরণী নম্বর : ৩৫৭

**১০০ টাকার প্রাইজবন্ডের ড্র ২ ফেব্রুয়ারি**

ঢাকা, ১৫ মাঘ (২৯ জানুয়ারি) :

১০০ টাকা মূল্যমানের বাংলাদেশ প্রাইজবন্ডের ৯৮তম ‘ড্র’ আগামী ২ ফেব্রুয়ারি, রবিবার সকাল ১১টায় ঢাকায় অনুষ্ঠিত হবে।

আগামী ৩ ফেব্রুয়ারি জাতীয় দৈনিক পত্রিকায় ‘ড্র’ এর ফলাফল প্রকাশিত হবে।

সিঙ্গেল কমন ‘ড্র’ পদ্ধতিতে প্রাইজবন্ডের ‘ড্র’ অনুষ্ঠিত হয়ে থাকে। প্রাইজবন্ডের প্রতি সিরিজে প্রতি ‘ড্র’তে ৬ লাখ টাকার একটি, ৩ লাখ ২৫ হাজার টাকার একটি, এক লাখ টাকার দু’টি, ৫০ হাজার টাকার দু’টি এবং ১০ হাজার টাকার ৪০টি-সহ মোট ৪৬টি পুরস্কার রয়েছে।

#

রাজিয়া/মাহমুদ/সঞ্জীব/সেলিম/২০২০/১৮৪৫ ঘণ্টা

তথ্যবিবরণী নম্বর : ৩৫৬

নিজের ওপর অর্পিত দায়িত্বকে ধারণ করতে হবে

---গৃহায়ন ও গণপূর্ত মন্ত্রী

ঢাকা, ১৫ মাঘ (২৯ জানুয়ারি) :

গৃহায়ন ও গণপূর্ত মন্ত্রী শ ম রেজাউল করিম বলেছেন, ‘নিজের ওপর অর্পিত দায়িত্বকে ধারণ করতে হবে। যার যার জায়গা থেকে সঠিকভাবে দায়িত্ব পালন করতে হবে।’

আজ সচিবালয়ে গৃহায়ন ও গণপূর্ত মন্ত্রণালয়ের সম্মেলন কক্ষে মন্ত্রণালয়ের শুদ্ধাচার পুরস্কার ২০১৮-২০১৯ প্রদান অনুষ্ঠানে মন্ত্রণালয় ও আওতাধীন দপ্তর-সংস্থার কর্মকর্তা-কর্মচারীদের উদ্দেশে মন্ত্রী এসব কথা বলেন।

মন্ত্রী বলেন, ‘কর্মের মধ্যে অমরত্ব লাভ করতে হয়। এজন্য সৃজনশীলতাকে বড় আকারে ধারণ করতে হবে। জীবনের শেষ মুহুর্ত পর্যন্ত কাজ করে যেতে হবে। প্রত্যেকের জীবনে নৈতিকতা ও সততার চর্চা থাকতে হবে। জীবনকে কর্মস্পৃহার মধ্যে রাখতে হবে।’

পরে মন্ত্রী ২০১৮-২০১৯ সালে গৃহায়ন ও গণপূর্ত মন্ত্রণালয়ের শুদ্ধাচার পুরস্কার প্রাপ্তদের মাঝে সনদপত্র ও এক মাসের মূল বেতনের সমপরিমাণ অর্থ তুলে দেন।

গৃহায়ন ও গণপূর্ত মন্ত্রণালয়ের সচিব মোঃ শহীদ উল্লা খন্দকার, আতরিক্ত সচিব মোঃ ইয়াকুব আলী পাটওয়ারী, ড. মোঃ আফজাল হোসেন-সহ মন্ত্রণালয়ের ঊর্ধ্বতন কর্মকর্তাগণ ও মন্ত্রণালয়ের আওতাধীন দপ্তর-সংস্থা প্রধানগণ এ সময় উপস্থিত ছিলেন।

এর আগে মন্ত্রী ২০১৯-২০২০ সালে গৃহায়ন ও গণপূর্ত মন্ত্রণালয়ের বার্ষিক উন্নয়ন কর্মসূচিতে অন্তর্ভুক্ত উন্নয়ন প্রকল্পসমূহের ডিসেম্বর, ২০১৯ পর্যন্ত অগ্রগতি পর্যালোচনা সভায় সভাপতিত্ব করেন।

#

ইফতেখার/ফারহানা/সঞ্জীব/জয়নুল/২০২০/১৯২০ঘণ্টা

তথ্যবিবরণী নম্বর : ৩৫৫

**অনুমানভিত্তিক অভিযোগে সরকারি প্রতিষ্ঠানকে হেয় করা যাবে না**

**-- গৃহায়ন ও গণপূর্ত মন্ত্রী**

ঢাকা, ১৫ মাঘ (২৯ জানুয়ারি) :

গৃহায়ন ও গণপূর্ত মন্ত্রী শ ম রেজাউল করিম অনুমানভিত্তিক অভিযোগ এনে গুরুত্বপূর্ণ সরকারি প্রতিষ্ঠানকে হেয় প্রতিপন্ন করার প্রবণতা থেকে ট্রান্সপারেন্সি ইন্টারন্যাশনাল বাংলাদেশ (টিআইবি)সহ অন্যদের সরে দাঁড়ানোর আহ্বান জানিয়েছেন। তিনি বলেন, ‘সরকারি সকল প্রতিষ্ঠানকে জনহয়রানির প্রতিষ্ঠান নয়, জনবান্ধব প্রতিষ্ঠানে পরিণত করার চেষ্টা চলছে। দৃশ্যমান অনেক পরিবর্তন হয়েছে যা ইতোমধ্যে সংবাদমাধ্যমেও এসেছে।’

আজ সচিবালয়ে তাঁর দপ্তরে প্রকাশিত টিআইবি ‘রাজধানী উন্নয়ন কর্তৃপক্ষ: সুশাসনের চ্যালেঞ্জ ও উত্তরণের উপায়’ শীর্ষক গবেষণা প্রতিবেদনে উল্লিখিত বিভিন্ন তথ্য নিয়ে আয়োজিত এক সংবাদ সম্মেলনে মন্ত্রী এসব কথা বলেন।

মন্ত্রী বলেন, ‘গৃহায়ন ও গণপূর্ত মন্ত্রণালয়ের অধীন রাজউকের বিরুদ্ধে টিআইবি কর্তৃক আনীত অভিযোগের তথ্য কোনভাবে সত্য নয়। এর কোন ভিত্তি নেই এবং এটা উদ্দেশ্যপ্রণোদিত। জনবান্ধব একটি রাষ্ট্রীয় প্রতিষ্ঠানকে কারো দেয়া তথ্যের ভিত্তিতে হেয় প্রতিপন্ন করে আলাদা বাহবা নেয়ার চেষ্টা করেছেন তারা।’

ভূমির ছাড়পত্র, আমমোক্তারনামার ক্ষেত্রে টাকা প্রদানের বিষয়ে মন্ত্রী বলেন, ‘রাজউকে নির্ধারিত আইন করে দেওয়া হয়েছে। নির্ধারিত সময়ের ভেতরে সেবা প্রদান করতে হবে। অধিকাংশ ক্ষেত্রে অটোমেশন চালু রয়েছে। এক্ষেত্রে ঘুষ নেয়ার অভিযোগ আসার কোনো যৌক্তিকতা নেই।’

#

ইফতেখার/ফারহানা/সঞ্জীব/রেজাউল/২০২০/১৯০০ ঘণ্টা

তথ্যবিবরণী নম্বর : ৩৫৪

**দক্ষতা বিকাশের বিকল্প নেই**

**--- শিল্প প্রতিমন্ত্রী**

ঢাকা, ১৫ মাঘ (২৯ জানুয়ারি) :

সুখী ও সমৃদ্ধ রাষ্ট্র গড়তে দক্ষতা বিকাশের কোনো বিকল্প নেই। তরুণ বয়স যোগ্যতা ও দক্ষতা বৃদ্ধির সবচেয়ে উপযুক্ত সময়। যুগের চাহিদা অনুযায়ী যোগ্যতা অর্জন করে দেশের উন্নয়নে নতুন প্রজন্মকে এগিয়ে আসতে হবে।

শিল্প প্রতিমন্ত্রী কামাল আহমেদ মজুমদার আজ রাজধানীর মিরপুরের রূপনগরে অবস্থিত মনিপুর উচ্চ বিদ্যালয় ও কলেজে ২০২০ সালের এসএসসি পরীক্ষার্থীদের বিদায় সংবর্ধনা ও দোয়া অনুষ্ঠানে প্রধান অতিথির বক্তৃতায় এ সকল কথা বলেন।

প্রতিমন্ত্রী বলেন, শিক্ষা, স্বাস্থ্যসেবা, যোগাযোগ অবকাঠামো-সহ অন্যান্য খাতে ব্যাপক উন্নয়ন ঘটিয়ে বাংলাদেশ আজ উন্নয়নের রোল মডেল। বাংলাদেশের উন্নয়ন ও অগ্রগতির ধারা সারা বিশ্বে প্রশংসিত হয়েছে। নতুন প্রজন্ম সোনার মানুষ হিসেবে গড়ে উঠলে জাতির পিতার স্বপ্নের সোনার বাংলা নির্মিত হবে বলে তিনি উল্লেখ করেন।

অনুষ্ঠানে শিল্প প্রতিমন্ত্রী শিক্ষার্থীদেরকে আত্মগঠনের দৃঢ় শপথ নেবার আহ্বান জানিয়ে বলেন, আগামী দিনের দেশকে সঠিক পথে পরিচালিত করতে তাদের মেধা বিকাশের সাথে চরিত্র গঠনের বিষয়েও আরো মনোযোগী হতে হবে। জীবনের কোনো পর্যায়ে যাতে মাদক, জঙ্গিবাদের মতো রাষ্ট্র ও সমাজবিরোধী কার্যক্রমে জড়িয়ে না পড়ে সেজন্য শিক্ষার্থীদের সর্বদা সচেতন থাকার আহ্বান জানান তিনি।

কলেজের অধ্যক্ষ মোঃ ফরহাদ হোসেন অনুষ্ঠানে সভাপতিত্ব করেন।

#

মাসুম বিল্লাহ/মাহমুদ/সঞ্জীব/জয়নুল/২০২০/১৮৪০ঘণ্টা

তথ্যবিবরণী নম্বর : ৩৫৩

**স্কুল জীবনেই স্বাস্থ্য সচেতনতা তৈরি করতে হবে**

**---স্বাস্থ্যমন্ত্রী**

ঢাকা, ১৫ মাঘ (২৯ জানুয়ারি) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘শিক্ষার্থীদেরকে স্কুল জীবনেই স্বাস্থ্য শিক্ষায় সচেতন করতে হবে। স্কুল জীবনে তারা যা কিছু শেখে সেগুলোকে সারা জীবন কাজে লাগায়।’

আজ সচিবালয়ে মন্ত্রণালয়ের সভাকক্ষে পরিবার পরিকল্পনা অধিদপ্তর আয়োজিত ‘স্কুল স্বাস্থ্য সচেতনতার শিক্ষা’ শীর্ষক আলোচনা সভায় প্রধান অতিথির বক্তব্যে মন্ত্রী এসব কথা বলেন।

স্কুল জীবনের স্বাস্থ্য শিক্ষা দেশের আপামর স্বাস্থ্য খাতে ইতিবাচক প্রভাব পড়বে জানিয়ে স্বাস্থ্যমন্ত্রী আরো বলেন, ‘গ্রামে থাকা অনেক ছেলেমেয়েই জানে না হাত ধোয়া, টয়লেট ব্যবহার বিধি, যেখানে সেখানে থুথু ফেলার কুফল, হাঁচি-কাশিতে করণীয়, ছোটখাটো জ¦র-সর্দিতে ঘরোয়া চিকিৎসা বিধি, নিয়মিত ব্যায়াম করার উপকারিতা, সময়মতো খাবার গ্রহণের উপকারিতা ও সময়মতো ঘুমানোর উপকারিতা। কাজেই ছেলেমেয়েদের স্বাস্থ্য শিক্ষার এ বিষয়গুলোতে সচেতন করতে স্বাস্থ্য ও পরিবার কল্যাণ মন্ত্রণালয়কে উদ্যোগ নিতে হবে এবং এক্ষেত্রে স্বাস্থ্য শিক্ষার তথ্যসমৃদ্ধ ও মানসম্পন্ন একটি স্বাস্থ্য শিক্ষা নির্দেশিকা গাইড করতে হবে।’

স্বাস্থ্য সেবা বিভাগের অতিরিক্ত সচিব মোঃ হাবিবুর রহমানের সভাপতিত্বে সভায় আরো আলোচনা করেন স্বাস্থ্য অধিদপ্তরের মহাপরিচালক অধ্যাপক ডা. আবুল কালাম আজাদ, পরিবার পরিকল্পনা অধিদপ্তরের মহাপরিচালক কাজী আ খ ম মহিউল ইসলাম, অতিরিক্ত সচিব সারওয়ার, যুগ্মসচিব আশারাফুন্নেছা-সহ মন্ত্রণালয়ের সংশ্লিষ্ট অন্যান্য কর্তকর্তা।

#

মাইদুল/মাহমুদ/সঞ্জীব/জয়নুল/২০২০/১৮৩০ঘণ্টা

তথ্যবিবরণী নম্বর : ৩৫২

মাতারবাড়ি প্রকল্প সরকারের বিশাল অর্জন

--- নৌপরিবহন প্রতিমন্ত্রী

মহেশখালী (কক্সবাজার), ১৫ মাঘ (২৯ জানুয়ারি) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, একনেকে পাস হওয়ার পর মাতারবাড়ি গভীর সমুদ্র বন্দর নির্মাণ কাজ দ্রুত শুরু হবে। এটি সরকারের বিশাল অর্জন, কারণ এর মাধ্যমে সরকার গভীর সমুদ্র নির্মাণ যুগে প্রবেশ করবে।

প্রতিমন্ত্রী আজ কক্সবাজারের মহেশখালীর মাতারবাড়িতে গভীর সমুদ্র বন্দর এলাকা পরিদর্শনকালে এসব কথা বলেন। এ সময় অন্যান্যের মধ্যে চট্টগ্রাম বন্দরের চেয়ারম্যান রিয়ার এডমিরাল জুলফিকার আজিজ, নৌপরিবহন অধিদফতরের মহাপরিচালক কমডোর সৈয়দ আরিফুল ইসলাম ও চট্টগ্রাম বন্দরের সদস্য প্রকৌশল কমডোর শফিউল বারী উপস্থিত ছিলেন।

প্রতিমন্ত্রী বলেন, বাংলাদেশকে নিয়ে যারা তুচ্ছ তাচ্ছিল্য ও অবজ্ঞা করেছে তারাই এখন এর সম্ভাবনা নিয়ে কথা বলছে। মাতারবাড়ি বন্দর নির্মাণের প্রতিবন্ধকতাকে সরকার চ্যালেঞ্জ হিসেবে নিয়েছে। বাংলাদেশে বিনিয়োগে এখন কোনো সমস্যা নেই। মাতারবাড়িতে কয়লাভিত্তিক বিদ্যুৎ কেন্দ্র ও অর্থনৈতিক জোন গড়ে উঠবে। বাংলাদেশ এখন বিশ্বায়নের সাথে সংযুক্ত, সরকার একে উন্মুক্ত করতে চায়।

উল্লেখ্য, মাতারবাড়ি পোর্ট ডেভেলপমেন্ট প্রজেক্ট বাস্তবায়নে প্রাথমিক ব্যয় ধরা হয়েছে ১৭ হাজার ৭৭৭ দশমিক ১৬ কোটি টাকা। জাপান ইন্টারন্যাশনাল কোঅপারেশন এজেন্সি (জাইকা) এর অর্থায়নে চট্টগ্রাম বন্দর কর্তৃপক্ষ মাতারবাড়ি পোর্ট ডেভেলপমেন্ট প্রজেক্টটি বাস্তবায়ন করবে। এতে জাইকার ঋণ ১২ হাজার ৮৯২ দশমিক ৭৬ কোটি টাকা, বাংলাদেশ সরকার এবং চট্টগ্রাম বন্দর কর্তৃপক্ষের নিজস্ব অর্থ ২ হাজার ২১৩ দশমিক ৯৪ কোটি টাকা।

প্রকল্পের মধ্যে অন্যান্য কাজের সাথে প্রায় ২৮ কিলোমিটার চারলেন বিশিষ্ট সড়ক নির্মিত হবে। এতে ১৭টি সেতু থাকবে। ১৭টি সেতুর দৈর্ঘ্য প্রায় সাত কিলোমিটার। এটি বাস্তবায়িত হলে ১৯ মিটার ড্রাফটের বড় জাহাজ (মাদার ভেসেল) বন্দরে ভিড়তে পারবে। ফলে দেশের অর্থনৈতিক উন্নয়নে বন্দরটি বিশাল ভূমিকা রাখবে।

#

জাহাঙ্গীর/মাহমুদ/সঞ্জীব/জয়নুল/২০২০/২০২০ঘণ্টা

তথ্যবিবরণী নম্বর : ৩৫১

মুজিববর্ষ উপলক্ষে চলচ্চিত্র লীগের র‌্যালিতে তথ্যমন্ত্রী

**ভরাডুবি বুঝে নির্বাচনকে প্রশ্নবিদ্ধ করার ষড়যন্ত্রে বিএনপি**

ঢাকা, ১৫ মাঘ (২৯ জানুয়ারি) :

‘ভরাডুবি বুঝতে পেরে বিএনপি নির্বাচনকে প্রশ্নবিদ্ধ করার ষড়যন্ত্র করছে’, বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর তেজগাঁওয়ে বাংলাদেশ চলচ্চিত্র উন্নয়ন কর্পোরেশন-বিএফডিসিতে মুজিববর্ষ উপলক্ষে বাংলাদেশ চলচ্চিত্র লীগ আয়োজিত আনন্দ র‌্যালি উদ্বোধনকালে সমসাময়িক বিষয়ে মন্ত্রী সাংবাদিকদেরকে একথা বলেন।

মন্ত্রী বলেন, ‘ঢাকা সিটি কর্পোরেশন নির্বাচন ক’দিন পরে। তারা (বিএনপি) বুঝতে পেরেছে যে সিটি কর্পোরেশন নির্বাচনে তাদের ভরাডুবি হতে যাচ্ছে। এই নির্বাচনকে প্রশ্নবিদ্ধ করার জন্য এবং এই নির্বাচনকে ঘিরে হাঙ্গামা করার জন্য তারা নানাধরনের ষড়যন্ত্র আঁকছে। এবং তাদের যে পেট্রোল বোমাবাহিনী, তাদেরকে তারা আনছে এবং সক্রিয় করছে। সবাইকে এই জন্য সতর্ক দৃষ্টি রাখতে হবে, যাতে করে কেউ বিশৃঙ্খলা সৃষ্টি করতে না পারে।’

কেউ যাতে দেশে অরাজকতা সৃষ্টি করতে বা দেশকে অস্থিতিশীল করতে না পারে, সেজন্য সবাইকে সতর্ক দৃষ্টি রাখতে হবে, বলেন ড. হাছান মাহ্‌মুদ।

নির্বাচন সুষ্ঠু হবে কি না- এ প্রশ্নের জবাবে মন্ত্রী বলেন, ‘সুষ্ঠু নির্বাচন হবে, যদি বিএনপি নির্বাচনি পরিবেশকে বিঘ্নিত না করে। আপনারা জানেন, পুরান ঢাকায় তারা কী করেছে। তারা অনুধাবন করতে পারছে যে, জনগণ তাদের সাথে নাই। সুতরাং তাদের অপচেষ্টা হচ্ছে নির্বাচনি পরিবেশটাকে বিঘ্নিত করে নির্বাচনটাকে প্রশ্নবিদ্ধ করা।’

‘সুষ্ঠু, অবাধ, শান্তিপূর্ণ নির্বাচন করার লক্ষ্যে নির্বাচন কমিশন যে উদ্যোগ গ্রহণ করেছে সরকার সেটিকে সর্বাত্মকভাবে সহায়তা করবে’ উল্লেখ করে আওয়ামী লীগের যুগ্ম সাধারণ সম্পাদক ড. হাছান বলেন, ‘আপনারা জানেন যে, চট্টগ্রাম শহরে ক’দিন আগে উপ-নির্বাচন হয়েছে সুষ্ঠু, অবাধ ও নিরপেক্ষ। ঢাকা শহরেও একইভাবে সুষ্ঠু নির্বাচন করার জন্য নির্বাচন কমিশন বদ্ধপরিকর। নির্বাচন কারো অধীনে হয় না, সরকার নির্বাচন কমিশনকে সহায়তা করে।’

তথ্যমন্ত্রী এ সময় চলচ্চিত্র লীগকে ধন্যবাদ জানিয়ে বলেন, চলচ্চিত্র অঙ্গনে যারা আজকে প্রতিকূল আবহাওয়া সত্ত্বেও মুজিববর্ষ আগমনকে সম্ভাষণ জানিয়ে আজকের এই র‌্যালিতে এসেছেন, আমি তাদের সবাইকে ধন্যবাদ জানাই। আপনারা জানেন যে, মুজিববর্ষ ক্ষণগণনা শুরু হয়েছে। আর কয়েকদিন পরেই ১৭ মার্চ  যেদিন হাজার বছরের শ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমান জন্মগ্রহণ করেছিলেন। জাতির পিতা বঙ্গবন্ধু শেখ মুজিবুর রহমানের নেতৃত্বে তাঁর হাত ধরেই বাংলাদেশে চলচ্চিত্র যাত্রা শুরু হয়েছিল।

মন্ত্রী জানান, ‘মুজিববর্ষ উপলক্ষে প্রথমত ভারত-বাংলাদেশ যৌথভাবে একটি ছবি নির্মাণ করছে, যেটির কাজ বহুদূর এগিয়ে গেছে। আমাদের লক্ষ্য হচ্ছে মুজিববর্ষের শেষ লগ্নে অর্থাৎ আগামী বছরে মার্চ মাসে বঙ্গবন্ধুর ওপর এ ছবিটি  মুক্তি লাভ করবে। এছাড়াও বঙ্গবন্ধুকে ঘিরে আরো অনেকগুলো শর্ট ফিল্ম আমরা তৈরি করছি। বঙ্গবন্ধু ফিল্ম সিটি আধুনিকায়নের কাজ এগিয়ে চলেছে। এছাড়া, এফডিসির আধুনিকায়নের জন্য ৩২৭ কোটি টাকার প্রকল্পটি আগামী ৩ বছরের মধ্যে শেষ হবে।’

চলচ্চিত্র লীগের আনন্দ র‌্যালিতে বিশিষ্ট শিল্পী ও সংস্কৃতিজন সৈয়দ হাসান ইমাম, চিত্রনায়ক আলমগীর, চলচ্চিত্র লীগের সভাপতি মীর্জা আবদুল খালেক, পরিচালক সমিতির সভাপতি মুশফিকুর রহমান গুলজার, চিত্রনায়িকা মৌসুমীসহ বিশিষ্ট চলচ্চিত্র ব্যক্তিত্ববর্গ অংশ নেন।

#

আকরাম/মাহমুদ/সঞ্জীব/রেজাউল/২০২০/১৭৫২ ঘণ্টা

তথ্যবিবরণী নম্বর : ৩৫০

বাংলাদেশ ডেভেলপমেন্ট ফোরামে জলবায়ু পরিবর্তন মন্ত্রী

ঐক্যবদ্ধভাবে জলবায়ুর বিরূপ প্রভাব মোকাবিলা করা হবে

ঢাকা, ১৫ মাঘ (২৯ জানুয়ারি) :

পরিবেশ, বন ও জলবায়ু পরিবর্তন মন্ত্রী শাহাব উদ্দিন বলেছেন, বিশ্বের অন্যান্য দেশের তুলনায় বাংলাদেশের কার্বন নিঃসরণের পরিমাণ নগণ্য। কিন্তু জলবায়ু পরিবর্তনের বিরূপ প্রভাবে বাংলাদেশ সবচেয়ে ক্ষতিগ্রস্তদের কাতারে। এজন্য জলবায়ু সহনীয় উন্নয়ন নিশ্চিত করতে উন্নয়ন সহযোগীদের সাথে একযোগে কাজ করা হবে। জলবায়ু অভিযোজন প্রকল্পগুলো প্রস্তুত এবং বাস্তবায়নে সহযোগীদের অংশগ্রহণের আহ্বান জানিয়ে মন্ত্রী বলেন, সরকার উন্নয়ন সহযোগী, এনজিও, সিভিল সোসাইটি এবং বেসরকারি খাতের সাথে একযোগে কাজ করতে চায়। সম্মিলিতভাবেই জলবায়ু পরিবর্তনের বিরূপ প্রভাব মোকাবিলা করা হবে। মন্ত্রী এ সময় বহুজাতিক বৃহৎ সংস্থাসমূহকে তাদের কর্পোরেট সামাজিক দায়বদ্ধতার (সিএসআর) একটি অংশ জলবায়ু অভিযোজন এবং প্রশমন প্রকল্পগুলোতে ব্যয় করার আহ্বান জানান।

জলবায়ু পরিবর্তন মন্ত্রী আজ ঢাকায় বঙ্গবন্ধু আন্তর্জাতিক সম্মেলন কেন্দ্রে অনুষ্ঠিত বাংলাদেশ ডেভেলপমেন্ট ফোরাম-২০২০ এ ‘জলবায়ু পরিবর্তনের অংশীদারি ও এর অর্থায়ন’ শীর্ষক দ্বিতীয় কার্য অধিবেশনে সভাপতির বক্তব্যে এ আহ্বান জানান। অন্যান্যের মধ্যে মুখ্য আলোচক হিসাবে পরিবেশ, বন ও জলবায়ু পরিবর্তন মন্ত্রণালয়ের সচিব জিয়াউল হাসান, সম্মানিত অতিথি হিসাবে গ্রিন জলবায়ু তহবিলের উপ-নির্বাহী পরিচালক জাভিযার মানজানারেস, প্যানেলিস্ট হিসেবে পানি সম্পদ মন্ত্রণালয়ের সচিব কবির বিন আনোয়ার, জাইকার সভাপতির কারিগরি উপদেষ্টা অধ্যাপক ড. কিমিও টোকা, ইউএনডিপি আঞ্চলিক ব্যুরো অভ এশিয়া প্যাসিফিকের রাধিকা লাল এবং ব্র্যাক ইন্টারন্যাশনালের নির্বাহী পরিচালক ড. মুসা বক্তব্য রাখেন।

মন্ত্রী বলেন, দেশের বিশেষ ভৌগোলিক অবস্থান, আর্থ-সামাজিক অবস্থার কারণে জলবায়ু পরিবর্তনের প্রভাবে বন্যা, তাপপ্রবাহ এবং সমুদ্র-স্তর বৃদ্ধির কারণে লাখ লাখ বাংলাদেশির নিরাপত্তা আজ হুমকির সম্মুখীন। তিনি বলেন, সম্পদের সীমাবদ্ধতা সত্ত্বেও জলবাযু পরিবর্তন ও জলবায়ু নির্ভরশীল উন্নয়নে বিরূপ প্রভাব মোকাবিলায় বাংলাদেশ কার্যকর উদ্যোগ গ্রহণ করছে। সরকার নির্মল বায়ু আইন-সহ প্রয়োজনীয় আইন ও বিধি প্রণয়ন, শিল্পকারখানা থেকে শূন্য নিঃসরণ, জলাশয় ও জলাভূমির অবৈধ দখলমুক্ত ও রক্ষাকরণ এবং উপকূলীয় সবুজ বেষ্টনী বৃদ্ধিতে পদক্ষেপ গ্রহণ করছে।

জলবায়ু পরিবর্তন মন্ত্রী বলেন, বৈশ্বিক উষ্ণতা ১ দশমিক ৫ ডিগ্রিতে সীমিত রাখতে ২০৩০ সালের মধ্যে বৈশ্বিক নির্গমনকে অর্ধেকে এবং ২০৫০ সালের মধ্যে নেট শূন্যে নামিয়ে আনতে হবে। জলবায়ু পরিবর্তনের বিরূপ প্রভাব মোকাবিলায় অভিযোজন ও প্রশমন কার্যক্রমের জন্য সম্পদ সংগ্রহ ও এর কার্যকরী ব্যবহার নিশ্চিত করা হবে। উন্নয়নমূলক কর্মকাণ্ডে কম কার্বন নিঃসরণ নিশ্চিত করতে জাতীয়ভাবে নির্ধারিত অবদান (এনডিসি) বাস্তবায়নে সরকার কাজ করবে।

#

দীপংকর/মাহমুদ/সঞ্জীব/জয়নুল/২০২০/১৭৫০ঘণ্টা

তথ্যবিবরণী নম্বর : ৩৪৯

**১৫ দিনে সাত কোটি মিটার কারেন্ট জাল জব্দ, ১০ লাখ টাকা জরিমানা, ৬১ জনের জেল**

ঢাকা, ১৫ মাঘ (২৯ জানুয়ারি) :

জাটকাসহ অন্যান্য সামুদ্রিক প্রজাতির মাছের ডিম, লার্ভী ও পোনা রক্ষায় মৎস্যসম্পদ ধ্বংসকারী বেহুন্দি জাল এবং অন্যান্য অবৈধ জাল নির্মূলে পরিচালিত সম্মিলিত বিশেষ অভিযানে ১৫দিনে ২ হাজার ২৬৭টি বেহুন্দি জাল, ৭ কোটি ১৬ লাখ মিটার কারেন্ট জাল, অন্যান্য ২ হাজার ৬৭টি অবৈধ জাল এবং ৯ হাজার ৫০২টি মাছ ধরার নৌকা ও অন্যান্য সরঞ্জামাদি আটক করা হয়েছে। পাশাপাশি এসব অভিযানে ১০ লাখ টাকা জরিমানা এবং ৬১ জনকে বিভিন্ন মেয়াদে জেল প্রদান করা হয়। এছাড়াও ১৭ হাজার (১৭ মে. টন) কেজি জাটকা এবং ২ হাজার ৩০০ কেজি অন্যান্য মাছ জব্দ করা হয়েছে। জব্দকৃত জাল পুড়িয়ে বিনষ্ট এবং জব্দকৃত মাছ স্থানীয় এতিমখানায় বিতরণ করা হয়।

প্রথম ধাপে ৭ জানুয়ারি হতে ১৩ জানুয়ারি পর্যন্ত এবং দ্বিতীয় ধাপে ২১ জানুয়ারি হতে ২৮ জানুয়ারি পর্যন্ত উপকূলীয় ১৩টি জেলা ভোলা, পটুয়াখালী, নোয়াখালী, চাঁদপুর, কক্সবাজার, চট্টগ্রাম, বরিশাল, খুলনা, বরগুনা, বাগেরহাট, সাতক্ষীরা, মুন্সীগঞ্জ এবং পিরোজপুরে ৩৮৭টি মোবাইল কোর্টের মাধ্যমে ১ হাজার ৫৫৪টি বিশেষ অভিযান পরিচালিত হয়। অভিযানে সমন্বয়কের দায়িত্বে ছিলেন মৎস্য ও প্রাণিসম্পদ মন্ত্রণালয়ের অতিরিক্ত সচিব শ্যামল চন্দ্র কর্মকার। জেলা ও উপজেলা প্রশাসন, নৌপুলিশ এবং কোস্টগার্ডসহ মৎস্য বিভাগের কর্মকর্তাগণ অভিযানে অংশগ্রহণ করেন।

#

কামরুল/অনসূয়া/পরীক্ষিৎ/শামীম/২০২০/১৬০০ ঘণ্টা

তথ্যবিবরণী নম্বর : ৩৪৮

**নতুন চারটি মেরিন একাডেমিতে এবছর থেকে শিক্ষা কার্যক্রম চালু হচ্ছে**

চট্টগ্রাম, ১৫ মাঘ (২৯ জানুয়ারি) :

শিক্ষামন্ত্রী ডা. দীপু মনি বলেছেন, প্রধানমন্ত্রী শেখ হাসিনার নেতৃত্বে বাংলাদেশ সমুদ্র সীমা জয় করেছে। প্রধানমন্ত্রীর নেতৃত্বে দেশ সকল ক্ষেত্রে এগিয়ে যাচ্ছে। মেরিটাইম সেক্টরে দেশ এগিয়ে যাচ্ছে। অফুরান মেরিটাইম সেক্টরের উন্নয়নে সরকারের প্রচেষ্টা অব্যাহত থাকবে। মেরিনারদের বিপুল চাহিদার প্রেক্ষিতে বরিশাল, সিলেট, রংপুর ও পাবনায় নতুন চারটি মেরিন একাডেমিতে এবছর থেকে শিক্ষা কার্যক্রম চালু হচ্ছে।

মন্ত্রী আজ চট্টগ্রামে বাংলাদেশ মেরিন একাডেমিতে মেরিন একাডেমির ৫৪তম ব্যাচ ক্যাডেটদের গ্রাজুয়েশন প্যারেড (মুজিব শতবর্ষ গ্রাজুয়েশন প্যারেড) অনুষ্ঠানে এসব কথা বলেন।

অনুষ্ঠানে অন্যান্যের মধ্যে নৌপরিবহন প্রতিমন্ত্রী খালিদ মাহমুদ চৌধুরী, শিক্ষা উপমন্ত্রী ব্যারিস্টার মহিবুল হাসান চৌধুরী নওফেল উপস্থিত ছিলেন। মেরিন একাডেমির কমান্ডেন্ট ড. সাজিদ হোসেন স্বাগত বক্তব্য রাখেন।

শিক্ষামন্ত্রী বলেন, ২০২১ সাল নাগাদ মধ্যম আয়ের এবং ২০৪১ সালের মধ্যে উন্নত দেশ গড়তে দক্ষ মানবসম্পদ গড়ে তোলা জরুরি। এ লক্ষ্যে আধুনিক ও বিশ্বমানের দক্ষতা নির্ভর কারিগরি শিক্ষার ওপর জোর দিচ্ছে বর্তমান সরকার।

দু' বছর মেয়াদি ৫৪তম ব্যাচে ১০৪ জন ক্যাডেট নটিক্যাল (নৌ) ও ইঞ্জিনিয়ার (প্রকৌশল) শাখায়  গ্রাজুয়েশন সম্পন্ন করেছে। এর মধ্যে ইঞ্জিনিয়ার শাখায় ৫৫ জন, নটিক্যাল শাখায় ৪৯ জন শিক্ষার্থী। এবার সেরা ক্যাডেট হিসেবে রাষ্ট্রপতির স্বর্ণপদকে ভূষিত হন মোঃ সালমান হাসান।

শিক্ষামন্ত্রী ক্যাডেটদের মাঝে পুরস্কার বিতরণ করেন।

#

জাহাঙ্গীর/অনসূয়া/পরীক্ষিৎ/*আসমা/২০২০/১৫৫৫ ঘণ্টা*

তথ্যবিবরণী নম্বর : ৩৪৭

**শ্রী শ্রী সরস্বতী পূজা উপলক্ষে প্রধানমন্ত্রীর বাণী**

ঢাকা, ১৫ মাঘ (২৯ জানুয়ারি) :

প্রধানমন্ত্রী শেখ হাসিনা শ্রী শ্রী সরস্বতী পূজা উপলক্ষে নিম্নোক্ত বাণী প্রদান করেছেন :

“সরস্বতী পূজা উপলক্ষে আমি হিন্দু সম্প্রদায়ের সবাইকে আন্তরিক শুভেচ্ছা ও অভিনন্দন জানাচ্ছি।

বাংলাদেশ সাম্প্রদায়িক সম্প্রীতির দেশ। বাংলাদেশে সকল ধর্ম ও সম্প্রদায়ের মানুষের নিজ নিজ ধর্ম পালনের পূর্ণ স্বাধীনতা রয়েছে। হাজার বছর ধরে এ ভূখণ্ডে জাতি-ধর্ম-বর্ণ নির্বিশেষে সকল ধর্মের মানুষ মিলেমিশে একত্রে বসবাস করে আসছেন। আমাদের সংবিধানে সকল ধর্ম ও বর্ণের মানুষের সমান অধিকার সুনিশ্চিত করা হয়েছে। ধর্ম যার যার উৎসব সবার। আমরা সব ধর্মের উৎসব সকলে মিলে আনন্দ-উৎসব সহকারে উদ্‌যাপন করি। সকল ধর্মের পারস্পরিক এ সম্প্রীতি আগামী দিনে আরো সুদৃঢ় হবে।

দেবী সরস্বতী সত্য, ন্যায় ও জ্ঞানালোকের প্রতীক। বিদ্যা, বাণী ও সুরের অধিষ্ঠাত্রী। আমি দেবী সরস্বতীর পূজা অর্চনা উপলক্ষে হিন্দু সম্প্রদায়ের সকলকে জ্ঞানার্জনে ব্রতী হয়ে দেশের অগ্রযাত্রায় আত্মনিয়োগের আহ্বান জানাচ্ছি।

আসুন, মহান মুক্তিযুদ্ধের চেতনায় উদ্বুদ্ধ হয়ে অসাম্প্রদায়িক চেতনাকে অটুট রেখে আমরা ঐক্যবদ্ধভাবে সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলাদেশ গড়ে তুলি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

আশরাফ/অনসূয়া/পরীক্ষিৎ/*আসমা/২০২০/১০০০ ঘণ্টা*

তথ্যবিবরণী নম্বর : ৩৪৬

**শ্রী শ্রী সরস্বতী পূজা উপলক্ষে রাষ্ট্রপতির বাণী**

ঢাকা, ১৫ মাঘ (২৯ জানুয়ারি) :

রাষ্ট্রপতি মোঃ আবদুল হামিদ শ্রী শ্রী সরস্বতী পূজা উপলক্ষে নিম্নোক্ত বাণী প্রদান করেছেন :

“হিন্দু সম্প্রদায়ের অন্যতম ধর্মীয় অনুষ্ঠান শ্রী শ্রী সরস্বতী পূজা উপলক্ষে আমি দেশের হিন্দু ধর্মাবলম্বী সকলকে জানাই আন্তরিক শুভেচ্ছা।

সরস্বতী পূজা বাংলাদেশে অত্যন্ত জনপ্রিয় একটি ধর্মীয় উৎসব। এই উৎসবে ধর্ম, বর্ণ ও সম্প্রদায় নির্বিশেষে সকলের অংশগ্রহণ এ দেশের অসাম্প্রদায়িক চেতনায় ও ঐতিহ্যে ভিন্ন মাত্রা যোগ করেছে। জ্ঞানচর্চার ক্ষেত্রে বাণী অর্চনার এই আবহ অম্লান হোক। জ্ঞানালোকে উদ্ভাসিত হয়ে দেশের প্রতিটি মানুষ অসাম্প্রদায়িকতা, অজ্ঞানতার অন্ধকার, কূপমণ্ডুকতা আর অকল্যাণকর সকল বাধা পেরিয়ে একটি উন্নত সমাজ গঠনে এগিয়ে আসবে-এটাই সকলের প্রত্যাশা।

বাংলাদেশ সাম্প্রদায়িক সম্প্রীতির দেশ। আবহমান কাল থেকে এ দেশের মানুষ পারস্পরিক ভালোবাসা ও সম্প্রীতির বন্ধনে আবদ্ধ। দেশে বিদ্যমান সম্প্রীতির এই সুমহান ঐতিহ্যকে আরো সুদৃঢ় করতে সবাইকে নিজ নিজ অবস্থান থেকে অবদান রাখতে হবে। আমার দৃঢ় বিশ্বাস সকল সম্প্রদায়ের সম্মিলিত প্রচেষ্টায় সুষম উন্নয়নের মাধ্যমে আমরা জাতির পিতা বঙ্গবন্ধু শেখ মুজিবুর রহমানের স্বপ্নের ‘সোনার বাংলা’ গড়ে তুলতে সক্ষম হবো**।**

জাতির পিতা বঙ্গবন্ধু শেখ মুজিবুর রহমানের জন্মশতবর্ষ উপলক্ষে ‘মুজিববর্ষ’ উদ্‌যাপনের ক্ষণগণনা শুরু হয়েছে। ২০২১ সালে উদ্‌যাপিত হবে স্বাধীনতার সুবর্ণজয়ন্তী। এই অনন্য গৌরবময় অনুষ্ঠান দুটি বাঙালি জাতির ইতিহাসে নতুনমাত্রা যোগ করবে। আমি দেশের সকল সম্প্রদায়ের জনগণকে মুজিববর্ষ ও স্বাধীনতার সুবর্ণজয়ন্তী অনুষ্ঠান সাড়ম্বরে উদ্‌যাপনের আহ্বান জানাই।

আমি সরস্বতী পূজা উৎসবের সর্বাঙ্গীণ সাফল্য কামনা করি।

বাংলাদেশ চিরজীবী হোক।”

#

হাসান/অনসূয়া/পরীক্ষিৎ/*আসমা/২০২০/১০০০ ঘণ্টা*